|  |  |
| --- | --- |
| **Europos Parlamentas**2024-2029 |  |
|  |

*Piliečių laisvių, teisingumo ir vidaus reikalų komitetas*

**Europos duomenų apsaugos priežiūros pareigūno skyrimas 2024–2029 m. kadencijai**

**Kandidatų klausymas 2025 m. sausio 16 d. 9.00–10.30 val.**

**Europos Parlamente**

**Briuselis**

Kandidato François PELLEGRINI atsakymai

**1. Prašom nurodyti priežastis, kodėl pateikėte paraišką šioms pareigoms užimti ir kodėl manote, kad esate tinkamas (-a) šioms pareigoms.**

Duomenų apsaugos srityje pradėjau dirbti 2014 m. vasario mėn., kai buvau paskirtas į Nacionalinės informatikos ir laisvių komisijos (pranc. CNIL) kolegiją. Vykdydamas įvairias užduotis CNIL turėjau galimybę bendradarbiauti **kuriant bendrą Europos erdvę**, apimančią **inovacijas, ekonominį vystymąsi** ir teisių bei laisvių, kuriomis grindžiama Europos Sąjunga, **apsaugą**. Vykdydamas šias įvairias užduotis **nuolat bendravau su EDAPP**, teisėkūros institucijomis ir kai kuriomis ES institucijomis (visų pirma Europolu) labai **aukšto lygio daugiakultūrėje aplinkoje**. 2024 m. vasario mėn. pasibaigus antrajai ir paskutinei kadencijai CNIL, norėjau tęsti šį įkvepiantį **intelektinį ir žmogiškąjį nuotykį**.

Nusprendžiau kandidatuoti į EDAPP pareigas ir iš esmės pakeisti savo gyvenimą, nes jaučiu, kad turiu **visų šiam darbui reikalingų įgūdžių, gebėjimų ir paskatų**. Tai, kad dirbdamas CNIL buvau atsakingas už dvi sritis – internetinės reklamos ir kibernetinio saugumo sektorius, leido man spręsti įvairiausius **teisinius, techninius ir ekonominius klausimus**, susijusius su duomenų apsauga. Bendravau su visos Prancūzijos reklamos pasaulio dalyviais, kurių požiūris kartais toli gražu neatitikdavo mūsų nuomonės. Eidamas komisijos nario pranešėjo pareigas, **ištyriau** keletą bylų, visų pirma susijusių su „technologijų milžinėmis“, ir šias bylas pristačiau CNIL **sankcijų kolegijai**, dalyvaujant atsakovams ir jų advokatams. Atstovaudamas CNIL Europos duomenų apsaugos valdyboje (EDAV), turėjau galimybę užmegzti ryšius su kolegomis ir taip padėti **pasiekti institucijų susitarimus**. Daugelį jų vis dar pažįstu, esu užmezgęs **pasitikėjimo ryšius**. Būdamas atsakingas už **Europos teisėsaugos bylas** CNIL, dalyvavau koordinuotai prižiūrint dideles ES bylas, pvz., Europolo. Kalbant apie pastarąsias, penkerius metus buvau išrinktas **Europolo bendradarbiavimo valdybos pirmininku**; šias pareigas ėjau nuo valdybos įsteigimo iki jos integravimo į EDAV koordinuotos priežiūros komitetą. Šios pareigos suteikė man galimybę **glaudžiai bendradarbiauti su EDAPP**, jam atliekant Europolo bylų priežiūros funkciją, taip pat su Jungtinės parlamentinės kontrolės grupės (JPKG) nariais.

Tarptautiniu mastu dalyvavau 2019 m. Vašingtone vykusioje **privatumo skydo peržiūroje** dalyvavusių Europos institucijų delegacijoje. Kaip individualus ekspertas Tarptautinės frankofonijos organizacijos vardu taip pat surengiau daug Vakarų ir Centrinės Afrikos vyriausybėms ir parlamentams skirtų **konsultacinių misijų skaitmeninėje ir plėtros srityse**. Kalbant apie **valdymą**, mano patirtis yra įvairi – nuo išsamios individualios priežiūros (doktorantūros studentai ir nedidelė inžinierių komanda) iki vadovavimo didelėms komandoms CNIL (kartu prižiūrint dešimties asmenų tarptautinių reikalų departamento veiklą ir bendraujant su Ekonomikos reikalų departamentu) ir Bordo universitete (vadovaujant informacinių technologijų departamentui, kuriame dirba **daugiau kaip 90 darbuotojų**).

Esu dalyvavęs įvairiuose mokymuose, kuriuose įgijau **puikių mokymo ir žiniasklaidos srities įgūdžių**. Esu parengęs mokymo modulių, dalyvavęs keliuose dokumentiniuose filmuose, trejus metus Bordo vietos televizijoje buvau savaitinės trumpos laidos apie skaitmeninį pasaulį vedėjas. Dalyvavau propagavimo kampanijose Europos lygmeniu ir esu susipažinęs su visa jų specifika. Mano patirtis rodo mano **savarankiškumą ir ryžtą** vykdyti savo veiklą.

Kiekvienoje savo veikloje vadovaujuosi principu **„Galvok globaliai – veik lokaliai“**: išanalizavęs susijusius dalyvius, jų veiklos būdus ir tarpusavio ryšius, parengiu **veiksmų planus**, kuriais siekiama kuo geriau pasinaudoti **tinklaveika** su nustatytais suinteresuotaisiais subjektais, siekiant **sutelkti išteklius** ir pastangas pagal **bendradarbiavimo strategijas**, pritaikytas kiekvienam sprendimų priėmimo lygiui.

Turiu visus šioms pareigoms reikalingus įgūdžius: **išsamias žinias apie duomenų apsaugą** ir **Europos Sąjungos institucijų** (įskaitant EDAPP) **darbą**, mano projektams įgyvendinti reikalingus administracinio **organizavimo įgūdžius**, **mokslines, technines ir teisines žinias**, padedančias suprasti naujų technologijų veikimą ir iššūkius (**dirbtinis intelektas**, **kibernetinis saugumas** ir t. t.), **verslumo patirtį** ir **žiniasklaidos įgūdžius**, skirtus savo pareigoms propaguoti ir savo idėjoms skleisti.

Kadangi esu Europos Sąjungos projekto mylėtojas, mėgstu iššūkius ir esu pasišventęs pagrindinių teisių ir laisvių išsaugojimui, užduotys, kurias galėjau vykdyti CNIL Europos lygmeniu, man buvo ypatinga patirtis, todėl norėčiau ją tęsti.

**2. Kaip ketinate atlikti Europos duomenų apsaugos priežiūros pareigūnui teisiškai priskirtą vaidmenį?**

EDAPP yra ypatinga institucija: ji neturi kai kurių nacionalinių valdžios institucijų kompetencijų, tačiau atlieka **išskirtinį vaidmenį konsultuodama Europos teisės aktų leidėjus** kuo arčiau ES teisėkūros proceso. Tai suteikia jai **ypatingą atsakomybę**, kartais kartu su EDAV, padėti užtikrinti daugelio dokumentų, kuriuose sprendžiami skaitmeniniai klausimai, nuoseklumą.

Vykdant didelių Europos bylų priežiūrą, reikia palaikyti **pasitikėjimu grindžiamus santykius** su jas valdančiomis agentūromis, nacionalinėmis reguliavimo institucijomis ir visuomene. EDAPP vykdys šią priežiūros užduotį nuosekliai įtraukdamas naujus elementus, pavyzdžiui, laisvės, saugumo ir teisingumo erdvės sujungimo sistemą ir algoritminio profiliavimo pasienio sistemose (ETIAS, VIS) priežiūrą. Jis taip pat visapusiškai atliks savo, kaip ES institucijų sukurtų ar diegiamų **dirbtinio intelekto prietaisų atitikties** priežiūros institucijos, vaidmenį. Šiai kompetencijai įgyvendinti reikės organizacinių pakeitimų ir specialių procedūrų, kad būtų **užtikrintas** šios funkcijos **nepriklausomumas** nuo duomenų reguliavimo institucijos funkcijos, kartu neprarandant prieigos prie jos jau turimų įgūdžių ir išteklių.

Artėjant trečiajam EDAPP dešimtmečiui, noriu prisidėti prie **Europos duomenų apsaugos modelio** kūrimo ir, bendradarbiaudamas su teisėkūros institucijomis, nacionalinėmis duomenų apsaugos institucijomis ir visais suinteresuotaisiais subjektais (įskaitant ekonomikos reguliavimo institucijas), laikyti EDAPP **orientyru** įgyvendinant Europos **skaitmeninį dokumentų rinkinį**. Mūsų modelis taip pat turi būti propaguojamas **pasauliniu mastu**, atsižvelgiant į konkuruojančius modelius, kurie dažnai yra mažiau apsaugoti. Bendradarbiaudami su Sąjungos institucijomis ir kitomis duomenų apsaugos institucijomis, turime apibrėžti **įtakos strategijas**, kurios leistų mums **koordinuotai kalbėti tarptautiniuose forumuose**, pavyzdžiui, G7 ir Pasaulinėje privatumo asamblėjoje, **glaudžiai bendradarbiaujant** su Komisija. Būtina aktyviau keistis geriausios praktikos pavyzdžiais su **atitinkamomis šalimis**.

Tuo metu, kai įsigalioja keli skaitmeninio dokumentų rinkinio dokumentai, reikia užtikrinti **teisinį tikrumą suinteresuotiesiems subjektams ir investuotojams**. Todėl manau, kad BDAR neturėtų būti atnaujintas. Procedūriniame reglamente pateikiami paaiškinimai, kuriuos reikia įgyvendinti ir prireikus papildyti. EDAPP yra reguliuotojas, o ne teisėkūros institucija, tačiau jis atliks visapusišką vaidmenį vykdant **supaprastinimo procesą**, kuris minimas Draghi pranešime, nustatant sritis, kuriose pageidautini patobulinimai.

Siekiant teisinio tikrumo reikia skatinti sektorių reguliavimo institucijų bendradarbiavimą ir apibrėžti **reguliavimo strategijas**, kad būtų skatinama **bendra vizija** ir sprendžiami suinteresuotųjų subjektų konfliktai. EDAPP, kaip *ex officio* narys, atsakingas už priemones, naudojamas skaitmeniniams tekstams valdyti, (Duomenų valdymo akte numatyta Europos duomenų inovacijų valdyba, Skaitmeninių rinkų akte numatyta aukšto lygio darbo grupė ir kt.) bus pagrindinis šio proceso dalyvis. Visų pirma, norėčiau išplėsti 2014 m. sukurtą koordinavimo skaitmeninėje srityje (angl. *digital clearing house*) mechanizmą, kuris iš pradžių buvo skirtas vartotojų apsaugai, kad jis apimtų visus „skaitmeninio dokumentų rinkinio“ dokumentus. Dirbtinis intelektas bus pirmoji šio **sujungto reglamentavimo** eksperimento sritis.

Šiuo metu Europos Sąjungos valstybės narės yra didelio masto informacinių išpuolių, kurie kelia grėsmę mūsų demokratinių valstybių veikimui, taikiniai. Noriu padėti parodyti, kad BDAR gali būti priemonė **bendram saugumui ES didinti**, atsižvelgiant į Skaitmeninio teisingumo akto tikslus, kaip ir kitos skaitmeninio dokumentų rinkinio priemonės. Atsižvelgiant į didelio masto nusikalstamumo grėsmes, siekiant išlaikyti saugumo erdvę, kurioje **saugomos** ES gyventojų **pagrindinės teisės ir laisvės**, reikia kiekvienu konkrečiu atveju išsamiai ištirti numatytų priemonių veiksmingumą ir proporcingumą tiek teisiniu, tiek techniniu požiūriu. EDAPP aktyviai dalyvaus diskusijose šioje srityje.

Atsižvelgiant į griežtas biudžeto sąlygas, duomenų apsaugos institucijų darbas turi būti vykdomas kuo labiau **sutelkiant** jų gebėjimus. Todėl noriu remti **jungtinių darbo grupių** veiklą srityse, kuriose tai reikalinga, **kartu su EDAV**, nes tai būtų naudinga visiems ir prisidėtų prie **nuoseklaus skaitmeninio dokumentų rinkinio taikymo**. EDAPP toliau rems Tarptautinę duomenų apsaugos ir technologijų darbo grupę (Berlyno grupę) ir plėtos tvirtas partnerystes su akademiniu pasauliu ir pilietinės visuomenės bendruomenėmis.

Manau, kad **duomenų apsauga gali paskatinti inovacijas**. Minėtos akademinės partnerystės, taip pat aktyvus EDP dalyvavimas renginiuose, kuriais propaguojamos **privatumui palankios technologijos**, padės atkreipti dėmesį į geriausias technologijas ir praktiką.

**3. Prašom apibūdinti, kokią ateities viziją esate numatęs institucijai, kuriai vadovautumėte kaip Europos duomenų apsaugos priežiūros pareigūnas, įskaitant galimus iššūkius, kuriuos numatote, ir Jūsų šiai nepriklausomai institucijai keliamus prioritetus?**

Skaitmeninių technologijų pažanga ir jų naudojimas visoje žmogaus veikloje kelia **precedento neturinčių visuomeninių uždavinių**. Didėjantis jų, kaip žmonių tarpusavio komunikacijos tarpininkų, vaidmuo gali kelti grėsmę žmonių bendruomenių veikimui ir demokratijai, nes informacijos pasirinkimas priklauso nuo platformos savininko valios. Mūsų smegenys patiria bombardavimą informacija, todėl mūsų protas ja **persisotina** ir tai gali pakenkti mūsų **argumentavimo savarankiškumui**. Susidūrus su tokiais iššūkiais, nebeįmanoma veikti tik reaktyviai, net jei tai vyktų greitai; turime būti **iniciatyvūs** ir kiek įmanoma **numatyti** technines ir naudojimo tendencijas, kurias dažnai sunku nuspėti.

Europos skaitmeninis dokumentų rinkinys yra **unikalus teisinis atsakas** į daugelį klausimų: **pagrindinės teisės ir laisvės**, **vartotojų apsauga**, rinkos reguliavimas siekiant užtikrinti **sąžiningą konkurenciją** ir **skaitmeninis bei pramoninis suverenumas**. Atsižvelgiant į visus šiuos klausimus, laikantis **holistinės vizijos**, reikia **suderinti visus reguliavimo institucijų veiksmus**, o tai bus sudėtinga įgyvendinti per trumpą laiką. EDAPP, atsižvelgdamas į savo užimamą padėtį ir turimus išteklius, turi aktyviai dalyvauti šiame procese.

Veiksmingas tarpreguliavimas reiškia, kad kompetentingos institucijos **gali keistis duomenimis apie nagrinėjamas bylas**. Tokie mainai, nurodyti 2023 m. ES Teisingumo Teismo sprendime „Meta Platform“, turi būti teisėti. Tačiau šiuo metu tam **nėra teisinio pagrindo**. Atrodo, kad būtina speciali teisėkūros priemonė, leidžianti pasirinktinai nepaisyti **profesinės paslapties** (ne tik duomenų apsaugos srityje), o EDAPP, bendradarbiaudamas su Komisija, aktyviai prisidės prie šio kolektyvinio darbo.

Mūsų hipersusietoje aplinkoje EDAPP **dalyvavimas žiniasklaidoje** yra labai svarbus siekiant skleisti pranešimus, pritaikytus skirtingoms tikslinėms auditorijoms, įskaitant jos reguliavimo ekosistemą ir plačiąją visuomenę. Labai svarbu pasirinkti vektorius. Bus toliau rengiami **informaciniai dokumentai**, siekiant informuoti duomenų valdytojus ir duomenų subjektus, kad būtų **sudarytos palankesnės sąlygos teisėsaugai**.

Tuo metu, kai už ES ribų pritraukiami geriausi skaitmeninės srities ekspertai, turime sukurti pakankamai **patrauklias sąlygas** ir tinkamą mūsų užduočių viešinimą, taip pat naudotis **platesnių bendruomenių**, pavyzdžiui, **akademinių ir programinės įrangos kūrėjų bendruomenių**, kurios, tikėtina, prisidės savo patirtimi, ištekliais. Didėjantis IT sistemų ir programinės įrangos **sudėtingumas bei neskaidrumas** ir vis dažnesnis **debesija grindžiamų sistemų**, esančių už Europos Sąjungos ribų, naudojimas gerokai apsunkina reguliavimo institucijų užduotį ir veiksmingą duomenų subjektų teisių apsaugą. Labai dažnai šios sistemos gali būti analizuojamos tik „juodosios dėžės“ pagrindu, tiriant informacijos srautus, kurie pailgina procedūras ir reikalauja specialių įgūdžių. Kaip jau minėjau, labai svarbu **sutelkti įgūdžius**, jei norime turėti pakankamai ekspertų, kurie **spręstų visus skaitmeninius klausimus**.

Atsižvelgdamas į šiuos pavyzdžius, manau, kad EDAPP ateities vizija yra **lanksti ir aktyvi reguliavimo institucija**, turinti **pažangiausias teisines ir technines žinias**, **nuolat sąveikaujanti** su savo ekosistema, kolegomis ir visuomene ir galinti teikti atitinkamas nuomones bei patarimus teisės aktų leidėjams ir ES institucijoms. Jau dirbau su daugeliu EDAPP darbuotojų ir supratau jų **kompetenciją bei įsipareigojimą**. Esu įsitikinęs, kad jų dėka galėsime ir toliau vykdyti įprastas užduotis, kurias EDAPP vykdo nuo pat jo įsteigimo, ir investuoti į naujus teisėkūros institucijų jam nustatytus tikslus.